google/wiki40b huggingface dataset:
Luehdorfia puziloi

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. Eggene legges direkte på næringsplanten. Larven lever som plantespiser på planter i slekten Asarum. Den er radikalt forskjellige fra de voksne, både i levevis og i kroppsbygning.
Luehdorfia puziloi tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Brian Blessed

Utmerkelser

Blessed ble i 2016 utnevnt til offiser (OBE) Order of the British Empire.
Kom Ombo-templet

Kom Ombo-templet er et uvanlig dobbelt tempel bygget under Ptolemeerdynastiet styre i den egyptiske byen Kom Ombo. Noen utvidelser ble utført i den romerske perioden. Bygningen er unik på grunn av dens 'doble' design som medførte at det var rettssaler, haller, hellige steder og andre rom duplisert for to sett av guder.  Den sørlige halvdelen av tempelet var viet til krokodilleguden Sobek, fruktbarhetsgud og skaper av verden sammen med Hathor og Khonsu. I mens, ble den nordlige delen av tempelet viet til falkeguden Haroeris, også kjent som Horus den eldre, sammen «med Tasenetnofret (gudesøster, en spesiell form av Hathor) og Panebtawy (Hersker over de to landene)». Templet er atypisk fordi det har en perfekt symmetri langs hovedaksen.
Tempelet ble påbegynt av Ptolemaios VI (180-145 f. Kr) på begynnelsen av hans regjeringstid og utvidet av andre Ptolemeere, mest bemerkelsesverdig av Ptolemaios XIII (47-44 f.Kr.), som bygget de indre og ytre hallene med tak holdt oppe av søyler. Scenen som vises på overflaten av den bakre veggen er spesielt interessant, og «er sannsynligvis et sett med kirurgiske instrumenter».
Mye av tempelet har blitt ødelagt av Nilen, jordskjelv, og seinere av utbyggere som brukte steiner fra det til andre prosjekter. Noen av relieffene på innsiden fikk fjernet ansikt av kopterne som engang brukte templet til kirke. Alle tempelbygningene på sørsiden av platået ble ryddet og restaurert av De Morgan i 1893.
Noen få av de 300 krokodillemumiene som er funnet i nærheten er utstilt inne i templet.
Fort Detrick

Fort Detrick er en viktig militær installasjon i USA. Det ligger i Frederick i Maryland og ble etablert i 1931. Blant de enheter som holder til der er United States Army Medical Research Institute of Infectious Diseases (USAMRIID) og National Interagency Confederation for Biological Research, og her er også National Interagency Biodefense Campus. 
Fra 1943 til 1969 ble Fort Detrick benyttet for utvikling og testing av biologiske våpen. Senere har man her utforsket farlige stoffer med tanke på forsvar. Det er blitt hevdet at man også etter 1969 har fremstild biologiske våpen her.
Julie Lampe

Biografi

Hun debuterte i 1888 ved Den Nationale Scene og var der til 1899.  I perioden 1901–35 var hun en av Nationaltheatrets fremste krefter, som særlig i den klassiske komedie skapte usvikelig ekte skikkelser som Magdelone i  Den stundesløse , Mette i  Kierlighed uden Strømper  og Mor Aase i  Peer Gynt . Med varme og virkelighetssans løste hun også tragiske oppgaver som ammen i Strindbergs  Faderen . Hun hadde roller ved teateret fra 1900 til 1938 og medvirket i 165 oppsetninger i perioden. Hun medvirket også i 5 spillefilmer.
Berlin-Schönefeld lufthavn

Ruter

Berlin-Schönefeld har fire terminaler: A, B, C og D. De fleste flyselskapene bruker ikke en spesiell terminal (bortsett fra EasyJet (Terminal B) og Germanwings (Terminal D). Alle terminalene er sammenkoblet.
Følgende selskaper benytter Schönefeld:
Gåten på Afroditeøya

Handling

Handlingen starter med engelskmannen David Colliers (Peter McEnery) ankomst til Kypros. Han er der for å besøke sin bror som nettopp har blitt alvorlig skadet i en bilulykke på et øde sted. Når han kommer til øya får han til sitt sjokk vite at broren er død. David får etterhvert kontakt med den vakre, men mystiske, kvinnen Helene, som påstår at hans bror ble myrdet. Hun overleverer ham samtidig en pengekoffert som hun mente tilhørte hans bror. Etterhvert opplever han en rekke merkelig ting som gjør at han begynner å tvile på om kvinnen egentlig eksisterer annet enn i fantasien. Under oppholdet får han også møte to av hennes hjelpere, som har det med å dukke opp og forsvinne på like mystisk vis som henne.
Etterhvert opplever han flere ubehageligheter fra mennesker som var bekjente av broren, og som er ute etter noe verdifullt som de nå tror er i hans besittelse. David skjønner det er snakk om pengekofferten og at at broren var innblandet i en lyssky virksomhet som innbefattet mange penger. Pengekofferten viser seg bare å være toppen av isfjellet.
Christian Nicolai Bjørke

Annet

Bjørke har oversatt to bøker til norsk: Leter etter Gud vet hva av den amerikanske forfatteren Donald Miller og Vitne av den rwandiske forfatteren Immaculée Ilibagiza.
Tanger-Tétouan

Tanger-Tétouan er en av Marokkos regioner. Ved folketellingen i 2004 hadde den 2 470 372 innbyggere, og regionen dekker et område på 12 745 km². Regionens administrative hovedstad er Tétouan.
Regionen er inndelt i ett prefektur – Tanger-Assilah – og fire provinser: Chefchaouen, Fahs-Anjra, Larache og Tétouan.
Varselfarge

Varselfarger er sterke, iøynefallende farger som signaliserer at en dyr eller giftig, farlig eller uspiselig. De er særlig vanlig hos insekter, en gruppe som jo er svært artsrik – men forekommer også hos bl.a. slanger, frosk, padder og pattedyr. Vi finner flest dyr med varselfarger i tropene, men mange forekommer også på høyere breddegrader. Mest kjent i Norge er vel de svarte og gule stikkvepsene. Også marihøner – som skiller ut en gul væske som fugler setter lite pris på – har varselfarger. Varselfarger fungerer overfor predatorer som jager eller orienterer seg ved hjelp av synet, f.eks. fugler, og de finnes vesentlig hos dagaktive dyr. Overfor f.eks. maur og flaggermus har de liten eller ingen virkning.
KV34

KV34 i Kongenes dal utenfor Luxor i Egypt var begravelsesstedet for farao Thutmosis III under 18. egyptiske dynasti.
Graven er uthugd over en klippe i lengst sør ut i slutten av hovedwadien i dalen mellom KV42 og KV37. Gravkammeret er dekorert i en, for Kongenes dal, uvanlig stil med scener fra Re-litaniet og Amduat. Thutmosis IIIs mumie ble senere flyttet til TT320 ved Deir el-Bahri. KV34 ble oppdaget i 1898 av Victor Loret.
Poronaj

Poronaj (russisk: Порона́й) er ei elv på øya Sakhalin i Russland. Den er 350 kilometer lang og har et nedbørfelt på 7 990 km². Middelvannføringen er 120 m³/s.
Elva har sitt utspring i Øst-Sakhalinfjellene, og munner ut ved byen Poronajsk i Terpenijabukta ved Okhotskhavet. Elva er et viktig gyteområde for laksefisker.
Infernum

Infernum er et black metal-band fra Wroclaw i Polen. Bandet ble stiftet i 1992.
Tobias Santelmann

Karriere

Santelmann er utdannet ved Statens Teaterhøgskole (2006). 
Han opplevde internasjonal suksess i den oscarnominerte filmen Kon-Tiki i 2012. For rollen ble han nominert til Kanonprisen 2012 i klassen beste birolle. Han ble også nominert til Amandaprisen 2013 i klassen beste mannlige birolle for filmen Jag etter vind fra 2013.
I 2015 opptrådte han i NRKs storstilte historiske dramaserie Kampen om tungtvannet, og i 2014 i den amerikanske filmen Hercules, sammen med Dwayne «the Rock» Johnson og de norske skuespillerne Aksel Hennie og Ingrid Bolsø Berdal. Hans første hovedrolle i på tv var i serien Grenseland, som gikk på TV 2 våren 2017. For rollen ble han nominert til Gullruten 2018 i klassen beste mannlige skuespiller. I 2018 spilte han rollen som Tjostolv Moland i filmen Mordene i Kongo. For filmen fikk han Amandaprisen 2019 i klassen beste mannlige skuespiller.

Privatliv

Santelmann er sammen med Jennifer Bråthen, journalist i VG; sammen har de ett barn.
George Eliot

Bakgrunn

Mary Anne Evans var født samme år som dronning Victoria, og hennes tid sammenfalt med den viktorianske epoke. Hennes far var en velberget borger som hadde gjort seg respektert i deres lille samfunn som godsforvalter, og hun fikk en litterær oppfostring som anstod en kvinne i hennes posisjon. I ungdomstiden begynte hun imidlertid å interessere seg for liberal teologi. 
Da moren døde, tok Mary Anne Evans hånd om familien.

Forfatterinne

I 1850 publiserte hun et essay i Westminster Review, som var grunnlagt av James Mill og Jeremy Bentham i 1824; dette var det mest velrenommerte radikal-filosofiske tidskriftet. Hun flyttet til London etter farens død i 1851. Hennes fortsatte bidrag til tidsskriftet var litterære og filosofiske essayer, blant annet oversetninger av Ludwig Andreas Feuerbach. Med tiden ble hun redaktør der. Der utviklet hun sin estetiske holdning. 
Vendepunktet i hennes liv var 1854, da hun rømte tll Tyskland med forfatteren George Henry Lewes som var gift og hadde to sønner. Hans ekteskap ble aldri oppløst; da de returnerte til London etter noen måneder fortsatte imidlertid han og Mary Anne Evans å leve sammen. Deres hjem ble en litterær salong av betydning, og det var han som oppmuntret henne til å skrive sin første roman. Scenes of Clerical Life  kom ut i 1857, og hun valgte et pseudonym som minnet om hennes forbilde, George Sand. 
Da George Lewes døde i 1878 hadde han levd sammen med Mary Anne Evans i 24 år. To år deretter giftet hun seg med en 21 år yngre mann, John Walter Cross, men døde selv allerede etter åtte måneder som gift kvinne.
Hun var forfatter av syv romaner, blant dem var Adam Bede (1859), The Mill on the Floss (1860), Silas Marner (1861), Middlemarch (1871–1872) og Daniel Deronda (1876). De fleste av hennes verker er lagt til det provinsielle England, og hun er kjent for sin realisme og psykologisk innsikt i hennes litterære verker. Evans utga sine bøker under et mannlig pseudonym for å sikre at hennes arbeider ble tatt på alvor. Kvinnelige forfattere utga ofte bøker under sitt eget navn på denne tiden, men Evans ønsket å unnslippe stereotypen om at kvinner bare skriver muntre romanser. En ytterligere faktor i hennes bruk av et pseudonym kan ha vært et ønske om å skjerme sitt private liv fra offentlig ettersyn og unngå sladder og skandale grunnet sitt forhold til den gifte George Henry Lewes, britisk filosof, som hun levde sammen med i over tyve år.
Hennes verk fra 1872, Middlemarch, har blitt beskrevet som den beste roman i det engelske språk av Martin Amis og Julian Barnes.
Økern næringspark

Økern næringspark er et område på Økern som er dominert av forretningsbygg. Næringsparken ligger hovedsakelig på sørsiden av Østre Aker vei, der Kabelgaten og Tårngata gir tilgang. Alnabanen går igjennom området. 
En rekke bedrifter og institusjoner har etablert seg i området. Blant disse er NAVs Hjelpemiddelsentral, Teknologisk Institutt, Toyota Oslo, Bilia Risløkka, Motorola Solutions og Kuben yrkesarena med Kuben videregående skole og Fagskolen Oslo Akershus. Quality Hotel 33 og Statens lånekasse for utdanning ligger også i området langt Østre Aker vei. Aspelin Ramm er aktive i området for utleie av forretningsbygg.
Scooby-Doo 2 - Monstre på frifot

Om filmen

Filmen er basert på TV-serien om Scooby-Doo, skapt av William Hanna og Joseph Barbera, og er en oppfølger til filmen Scooby-Doo fra 2002.

Handling

Gjengen i Mystery Inc. - Fred (Freddie Prinze jr.), Daphne (Sarah Michelle Gellar), Shaggy (Matthew Lillard), Velma (Linda Cardellini) og Scooby-Doo (stemme fra Neil Fanning) - blir invitert til Coolsville Museum of Criminology som æresgjester, men får flere overraskelser enn de setter pris på da en maskert kriminell stjeler to av monsterkostymene i museet. De mistenker at deres gamle fiende Jonathan Jacobo (Tim Blake Nelson) står bak og at han prøver å få de gamle kostymene til å gjenoppstå - men det er flere mistenkte i saken. Det er opp til Mystery Inc.-gjengen å løse mysteriet, redde Coolsville og dermed vise for verden at de fortsatt kan sakene sine.
Parolesthes

Utseende

Middelsstore, avlange, mørke, delvis silkeaktig lyst bestøvede trebukker. Antennene er tynne og lengre enn kroppen. Pronotum er tønneformet, med kraftig, tverr-rynket skulptur, dekkvingene jevnbrede med rundede "skuldre", med tegninger av lys bestøvning. Beina er tynne og forholdsvis lange.

Utbredelse

Slekten er utbredt i Laos og på Borneo.
Viggo & Reidar synger julen inn – en jul i containeren

Bakgrunn

Våren og sommeren 1985 turnerte Herodes med showet Falskboy. Tom sto ikke på plakaten, men medvirket på alle forestillinger. Under en middag i Kristiansand midt på sommeren, begynte de to å diskutere alle de forferdelige juleplatene som antakeligvis ble spilt inn på denne tiden av året. Brått bestemte de seg også for å spille inn en juleplate selv. Målet var klart: det måtte bli tidenes verste juleplate. Albumet ble spilt inn på åtte timer, mens det ble servert litervis med gløgg.
Tarariras (kommune)

Historie

Tarariras ble grunnlagt i 15. mars 2010.

Regjeringen

Ordføreren (alcaldesa) i kommunen er Diana Olivera (2010-2015).
Turn under Middelhavslekene 1971

Turn under Middelhavslekene 1971. Turn var en av flere sporter under de sjette middelhavslekene ble arrangert i İzmir i Tyrkia i perioden 6. til 17. oktober 1971. Det var sjette gangen som turn var med på programmet under Middelhavslekene. Det ble konkurrert i fjorten øvelser, åtte for menn og seks for kvinner. Italia ble beste nasjon med seks gullmedaljer foran Jugoslavia med fem.
Dunhill Links Championship

Dunhill Links Championship er en av de største turneringene på Europatouren i golf. Den spilles på tre linksbaner i Skottland, og siste runde spilles på The Old Course, golfsportens hjemsted.
Turneringen ble startet i 2001 som erstatning for Alfred Dunhill Cup, som ble marginalisert da World Cup of Golf fikk økt status som WGC–World Cup i 2000. Den nye turneringen er «pro–am», hvor lag med én profesjonell og én amatør spiller en runde hver på St. Andrews, Carnoustie og Kingsbarns. Mange av amatørene er kjendiser. Kun menn kan delta som profesjonelle spillere, men damer kan delta som amatører. De ledende 60 profesjonelle golferne spiller sisterunden; det samme gjør de 20 beste lagene uansett om den profesjonelle spilleren på laget klarer cut’en.
SVT-40

Opprinnelsen, SVT-38

Riflens opprinnelse kommer fra tidlig på 1930-tallet, da Fedor Tokarev ga opp forsøket med å lage en rekyldrevet automatisk rifle, og heller konsentrerte seg om å designe en gassoperert. I 1935 ble det holdt en designkonkurranse for den sovjetiske hæren, Tokarev tapte, Sergei Simonov vant, og fikk sin AVS-36 rifle approbert. Riflen fungerte imidlertid dårlig, og en ny konkurranse ble holdt, denne gang vant Tokarev med sin SVT-38 rifle. Produksjonen startet hos Tula arsenalet i 1939, og det var forventet en produksjon på to millioner rifler pr år innen 1942.
Riflen kom i bruk i 1939-1940 under vinterkrigen mot Finland. Tilbakemeldingene om våpenet var negative, det ble blant annet rapportert at soldatene mente det var for langt, vanskelig å vedlikeholde, og våpenmagasinet hadde tendenser til å falle ut av våpenet. Produksjonen ble stanset i april 1940, etter at 150 000 eksemplarer var laget. I juli samme år ble produksjonen av en ny utgave startet opp; STV-40.

Ny versjon, SVT-40

Den nye versjonen var forbedret med ny magasinutløser, pussestangen var under løpet, og det var i tillegg endringer som gjorde produksjonen lettere. I tillegg til produksjonen i Tula ble nå riflen etterhvert også produsert i Ishevsk og Kovrov. Samtidig ble produksjonen av Mosin-Nagant M91/30 boltriflen stanset. På bare 6 måneder ble 70 000 SVT-40 produsert.

Invasjonen av Tyskland

I juni 1941 ble Sovjet invadert av Tyskland, og SVT-40 riflen var da i utstrakt bruk av Den røde armé. Da Sovjet hadde store tap i begynnelsen ble 100 000-vis av rifler tatt av tyskerne, og produksjonen av Mosin-Nagant riflene måtte settes igang igjen for å dekke tapet. Siden SVT-40 krevde mer opplæring i bruk, og var mer krevende og langsommere å produsere, ble produksjonen av den nedprioritert. I tillegg ble PPSj-41 maskinpistolen funnet svært nyttig samt billig og enkel å produsere, noe som var enda en grunn for å nedprioritere produksjonen av SVT-40.

Produksjon

Pr 1941 var over en million SVT rifler produsert. I 1942 fikk Ishevsk-fabrikken ordre om å stanse produksjonen av SVT-40 og gå over til Mosin-Nagant M91/30. Kun 264 000 ble produsert i 1942. I januar 1945 var det helt stopp i produksjonen. Totalt ble rundt 1.6 millioner SVT-38/40 produsert, hvor 55 000 var en skarpskytterutgave.
Mawlaik-demningen

Mawlaik-demningen er en demning med et vannkraftverk under utbygging i elva Chindwin, ei sideelv til Irrawaddy, i Myanmar (Burma).
Totalt installert vannkrafteffekt blir 520 MW. Dette blir et av verdens 500 kraftigste vannkraftverk.
Pedinorrhina septa

Utseende

En middelsstor (ca. 17 millimeter), litt flat, blankt svart gullbasse, dekkvingene med en smal, gul tverrstripe som er forlenget framover langs sidekanten. Dekkvingene kan også være hovedsakelig gulaktige med svart rot og spiss.

Utbredelse

Arten er utbredt fra Guinea i vest til Uganda i øst.
Palm Bay (Florida)

Historie

Timucua-folket antas å ha vært de første i Palm Bay-området. De slo seg ned ved Turkey Creeks elveos i Indian River der det fantes ferskvannskilder, fisk, østers og dyreliv.
Palm Bays nyere historie begynte i 1850-årene da de første europeiske nybyggerne bygde boliger langs Turkey Creek. Opprinnelig benevnt som Tillman, ble området beskrevet som «en liten stripe...på hver side av Turkey Creek som hovedsakelig var bekledd med furu og palmetrær, trist sandslette med ekebusker, noen dammer ispedd snømyrull (Cladium mariscus) og planter i slekt med kristtorn (Ilex).»
På midten av det nittende århundre var det blant annet kommet til et pakkhus, appelsinlunder og en tømmer-bedrift. Stedet vokste langsomt frem til jernbanen kom i 1894. Jernbanen ga mulighet for  hurtigere transport av varer til andre markeder.
Malozemelskaja Tundra

Malozemelskaja Tundra (russisk: Малоземельская тундра) er et sletteland i Nenetsk autonome okrug i Russland. Det ligger mellom Timanhøydene i vest, Barentshavet i nord, elvene Sula og Petsjoras nedre løp i sør og Petsjorabukta i øst.
Landskapet består hovedsakelig av myrlendt tundra, og vegetasjonen domineres av mose, lav og gress. I sør og i dalene vokser lave busker. Klimaet er hardt med en lang vinter og korte kjølige somre. Gjennomsnittstemperaturen i januar er -16 til -17°C og i juli 12°C i sør og opp til 8°C i nord. Årsnedbøren ligger på 300-350 mm per år.
Området er tynt befolket, og de viktigste næringene er reindrift, fiske og fangst.
28. mars

Navnedag

Åsta, Åste og Elmer
Rødskrubb

Utbredelse

Rødskrubb finnes særlig i Norge, Sverige, Danmark og Storbritannia, både i lavlandet og i fjellet. I Norge er rødskrubben jevnt fordelt over hele landet, med bare enkelte områder nord i Hedmark og sør i Nordland og Finnmark som tynt representerte.
Sesongen varer normalt fra august til oktober.

Voksemåte

Danner sopprot, Mykorrhiza med vanlig bjørk og fjellbjørk. Vokser både enkeltvis og i klynger.

Anvendelse

Rødskrubb er mildt giftig i rå form. Den inneholder et stoff som i større kvanto vil gi kvalme og oppkast dersom soppen ikke varmebehandles skikkelig. Steking eller koking i 15–20 minutter er nødvendig. Soppbitene blir svarte ved oppvarming. Rødskrubb er god på smak og har tradisjonelt vært en vanlig matsopp, men noen mennesker reagerer også på varmebehandlet rødskrubb, og i enkelte nyere soppbøker er den derfor oppført som giftig.

Måling av radioaktivitet

Rødskrubb står på listen over de artene som undersøkes to ganger per sesong, i prosjektet «Overvåking av radiocesium i sopp». Prosjektet er et samarbeid mellom Statens strålevern og Norges sopp- og nyttevekstforbund (tidligere Nyttevekstforeningen). Prosjektet ble igangsatt i 1988, to år etter Tsjernobyl-ulykken. Listen over arter som undersøkes, inneholder både gode matsopper og giftsopper.
ISO 3166-2:TV

ISO 3166-2:TV er Tuvalus del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1. 
For Tuvalu er det definert koder for 1 byråd og 7 øyråd. Niulakita, som nå har sitt eget øyråd, står ikke på lista.
Hver kode består av to deler, atskilt av en bindestrek. Første del er TV, ISO 3166-1 alfa-2-koden for Tuvalu. Andre del er tre bokstaver.
Skoleungdommens Riksmålsforbund

Skoleungdommens Riksmålsforbund var en norsk språkpolitisk ungdomsorganisasjon tilsluttet Riksmålsforbundet. Forbundet ble konstituert i Trondheim i mai 1964 med ca. 4 000 medlemmer, og i april 1966 hadde Skoleungdommens Riksmålsforbund nærmere 50 tilsluttede lokalforeninger. Skoleungdommens Riksmålsforbund ønsket blant annet å gi riksmålet offisiell status, stanse samnorskpolitikken, gjøre den skriftlige delen av sidemålsundervisningen valgfri, granske språket i alle autoriserte lærebøker, og la elevene bruke tradisjonelle riksmålsord i sine stiler uten at det skulle kunne regnes som feil. Blant formennene i Skoleungdommens Riksmålsforbund var Terje Johnsen fra Fredrikstad, Ove Molland fra Oslo og Annelise Høegh fra Oslo.
Labradorhalvøya

Labradorhalvøya, også kjent som Québec-Labrador-halvøya, er ei halvøy øst i Canada. Den ligger mellom Hudsonbukta i vest, Hudsonstredet i nord, Labradorsjøen i øst og Saint Lawrence-bukta i sørøst. Halvøya er delt mellom provinsene Québec (Nord-du-Québec, Côte-Nord og Saguenay–Lac-Saint-Jean) og Newfoundland og Labrador (Labrador). Lenge pågikk det en konflikt om grensa mellom Québec og Newfoundland på halvøya.